Iż-żmien tant mistenni mis-segwaċi u d-dilettanti tal-futbol wasal. Dan hekk kif proprju nhar il-Ġimgħa li ġej jingħataw bidu l-Kampjonati Ewropej tal-Euro 2016 fi Franza, bl-aħħar logħba, jiġifieri l-finali, se tkun qed tintlagħab fl-10 ta' Lulju. L-ewwel logħba mistennija tkun proprju nhar il-Ġimgħa fid-9pm bejn it-tim ta' Franza u dak tar-Rumanija fl-Istade de France f'Pariġi. Din il-gazzetta se tkun qed tagħti ħarsa ħafifa lejn il-gruppi kollha f'din il-kompetizzjoni, kif ukoll lejn dawk it-timijiet li huma fost il-favoriti li jirbħu din il-kompetizzjoni prestiġjuża. Grupp A Bħala ospitanti, it-tim ta' Franza mhux biss se jkun qed jistenna li jgħaddi mill-fażi tal-gruppi, iżda wkoll se jkun taħt pressjoni li jagħmlu prestazzjoni tajba, u saħansitra ħafna qed jistennew li dan it-tim jirbaħ dan it-tournament minħabba li jinsab jilgħab f'daru. Franza żgur li se jkunu l-favoriti li jispiċċaw l-ewwel fil-grupp tagħhom, meta wieħed jikkunsidra t-talenti li għadhom fit-tim. Il-favoriti li jingħaqdu magħhom fil-kwalifikazzjoni huwa t-tim tal-Iżvizzera, hekk kif iż-żewġ timijiet mill-Balkani, l-Albanija u r-Rumanija, mhumiex mistennija jagħmluha fil-fażi tan-knock-out. Madankollu, wieħed ma jistax jaqta' barra totalment lir-Rumanija, hekk kif mhux eskluż li dawn jagħmlu xi sorpriża. Min-naħa tal-Albanija, dan huwa l-ewwel tournament kbir li se jieħdu sehem fih, u se tkun diffiċli għalih li jgħaddi mill-gruppi. Grupp B Filwaqt li l-Ingliżi u r-Russi se jkunu l-favoriti netti li jgħaddu minn dan il-grupp bħala rebbieħa u runners-up rispettivament, it-timijiet ta' Wales u tal-Islovakkja żgur li se jkunu qed jagħmlu dak kollu possibbli biex jaqtgħu figura tajba. L-iskwadra Ingliża hija mimlija bi stilel kbar li jilagħbu fil-Kampjonat Ingliż u l-fatt li kkwalifikaw għall-gruppi mingħajr problemi ta' xejn, żgur huma l-favoriti li jirbħu dan il-grupp. Min-naħa tar-Russja, minkejja li huma favoriti li jgħaddu bħall-Ingliż, żgur li ma jistgħux jissottovalutaw kemm lit-tim ta' Wales u kemm lit-tim tal-Islovakkja, li wkoll għandhom stilel fit-tim tagħhom fosthom l-attakkant ta' Real Madrid Gareth Bale kif ukoll il-midfielder ta' Napoli Marek Hamsik rispettivament. Grupp Ċ F'dan il-grupp, it-tim tal-Ġermanja se jkun ukoll qed jagħmel minn kollox biex jagħmel id-double u jirbaħ ukoll dawn il-kampjonati biex ikompli jżid mal-aħħar suċċess riċenti li kellu fit-Tazza tad-Dinja, xi ħaġa li ftit timijiet għamluha. L-Irlanda ta' Fuq, li se jkun qed jiddebbuttaw f'din il-kompetizzjoni, ukoll se jkunu qed ifittxu li jmorru tajjeb. Iż-żewġ timijiet l-oħra, li huma l-Ukrajna u l-Polonja, jistgħu jagħtu wġigħ ta' ras għall-Ġermanja, hekk kif it-tnejn li huma ħerqana li joffru sfida lir-rebbieħa tat-Tazza tad-Dinja. Madankollu, il-Ġermanja xorta waħda huma mistennija li jirbħu dan il-grupp, filwaqt li l-Polonja u l-Ukrajna se jkunu qed jiġġieldu għat-tieni post, l-Ukrajna favoriti. Grupp D Dan il-grupp jinkludi lill-favoriti li jgħaddu minnu, it-tim ta' Spanja, kif ukoll tliet nazzjonijiet oħrajn li kollha jħossu li għandhom ċans tajjeb li jgħaddu għall-fażi li jmiss flimkien ma' Spanja. Dan hekk kif it-timijiet l-oħrajn huma r-Repubblika Ċeka, it-Turkija u l-Kroazja. L-aktar logħba kruċjali li tista' tiddertermina min jgħaddi u ma jgħaddix, kif ukoll min ġej l-ewwel fil-grupp, hija dik bejn Spanja u l-Kroazja. Minkejja li l-eżitu ta' din il-logħba jaf ikollu konsegwenzi fuq it-timijiet l-oħra, it-tim tal-Kroazja xorta waħda huwa favorit li jgħaddi. Dan kollu minħabba l-fatt li kemm it-tim tar-Repubblika Ċeka kif ukoll dak tat-Turkija ma impressjonax biex ikkwalifikaw għal din il-kompetizzjoni, iżda kollox jista' jseħħ. Grupp E Ir-Repubblika tal-Irlanda kienu sfortunati li ġew f'dan il-grupp hekk kif mhux se jkun faċli għalihom li jikkwalifikaw liema grupp jinkludi t-timijiet tal-Italja, l-Iżvezja u l-Belġju. L-ewwel logħba ta' dan il-grupp hija bejn l-istess Repubblika tal-Irlanda u t-tim tal-Iżvezja mmexxi mill-captain Zlatan Ibrahimovic, u li tista' tkun waħda determinanti għall-grupp kollu. Jekk il-logħba tispiċċa f'parità, x'aktarx ikun diffiċli għal dawn li jgħaddu. Min-naħa l-oħra, it-timijiet tal-Italja u dak tal-Belġju huma l-favoriti li jgħaddu bħala l-ewwel tnejn tal-grupp, minkejja li ħadd ma jista' jeskludi xi sorpriża wkoll minn dan il-grupp iebes. Skont il-bookmakers, il-Belġju huma saħansitra aktar favoriti li jirbħu l-grupp milli t-tim tal-Italja. Grupp F Hekk kif dan il-grupp jinkludi erba' nazzjonijiet li realistikament mhux bilfors għandhom ambizzjonijiet li jaslu sal-finali u jirbħu t-tazza, it-tim tal-Portugall immexxi minn Cristiano Ronaldo jista' jkun it-tim li jispikka l-aktar f'dan il-grupp. It-timijiet l-oħrajn jinkludu l-Awstrija, l-Ungerija u l-Iżlanda. Fil-fatt, it-tim tal-Awstrija huwa t-tieni favorit li jikkwalifika għall-fażi li jmiss u ċ-ċansijiet huma minimi li dawn jintlaħqu mill-Iżlanda u/jew mill-Awstrija. Dan hekk kif it-tim tal-Ungerija għamilha bi żbrixx għal din il-kompetizzjoni, filwaqt li dak tal-Iżlanda huwa tim mingħajr wisq esperjenza f'kompetizzjonijiet bħal dawn, bl-unika plejer li tista' tgħid li jispikka huwa dak ta' Swansea Gylfi Sigurdsson.